Fostul mare internațional român Florin Răducioiu (54 de ani) și-a amintit de relația amoroasă pe care a avut-o în tinerețe cu Eugenia Ștefan, un fotomodel celebru în anii `90, care ulterior a fost soția mogulului media Adrian Sârbu.
"Am avut o aventură amoroasă cu o fată, care m-a bulversat foarte mult (n.r. Janine)... A fost prima mea dragoste, mi-a plăcut foarte mult de ea... Era superbă.
Cu un an înainte eu am fost invitat la Sala Palatului, la Miss România, unde am fost în juriu și acolo am văzut-o prima dată, dar de la distanță. A ieșit pe locul 2 parcă. Apoi am întâlnit-o întâmplător pe stradă, ea aștepta taxi-ul și de acolo a început nebunia. Ne auzeam pe fix, nu existau mobile.
Ea rămânea în țară, în România, venea când putea. Eram tânăr, mi-a plăcut foarte mult de ea și a fost și unul din motivele pentru care n-am reușit să mă exprim la cel mai bun nivel. Eram neliniștit, nu știam ce face, eram gelos...
Nu eu am angajat detectivul, ci Giovani Becali și am descoperit că avea o relație... Eu simțisem asta. Apoi lucrurile au luat o turnură destul de dură. Eram acolo (n.r. când Giovani Becali a mers la Jeanine acasă). Eram afară, am rămas în mașină. Nu a fost chiar așa (n.r. că a intrat să-i taie hainele). Îi lăsam cardurile, aveam încredere, da... Eram puțin naiv.
Eu îi mulțumesc enorm lui Giovanni Becali pentru că mi-a deschis ochii și mi-a zis: Florin, nu e pentru tine. Ești foarte tânăr, trebuie să-ți vezi de carieră. Și el a fost cel care a reușit să mă convingă prin fapte că nu era o femeie care mă putea ajuta în acel moment. A fost dureros, da și recunosc că mă afecta și pe teren", a povestit Răducioiu, conform sursei citate.
Eugenia Ștefan, devenită peste ani Janine Sârbu, a fost una dintre cele mai frumoase manechine ale anilor '90, colegă de generație cu Romanița Iovan, Dana Săvuică, Melek Amet ori Cătălin Botezatu.
După relația cu Răducioiu, Janine s-a măritat cu magnatul de presă Adrian Sârbu, de care a divorțat în 2003. Ea e stabilită la la Paris, fiind în continuare prezentă în lumea modei din capitala Franței. Ea stă alături de Janice-Arianne, fiica sa, născută din legătura cu Sârbu, într-un apartament care a fost cândva locuința actriței și cântăreței Marlene Dietrich. În urma divorțului, fostul fotomodel a primit o casă, o mașină și 11 milioane de dolari.